Papersnake/gushiwen huggingface dataset:
祖传禅人求赞
释宗杲（宋代）

藞苴全似川僧，萧洒浑如浙客。
偏向情未生时，拈出报慈一隔。
尊性不定，莫可窥测。
见小时嫌蟭螟眼太宽。见大时谓太虚空忒窄。
似这般底阿师，如何受人天供养，
好与劈腮一掴。
送朱修能 其四
沈守正（明代）

身如落叶复沾泥，借得人来作醉题。君渡暮潮应自念，来时东上落时西。
雨夜有怀
李忠鲠（清代）

三径云俱黑，高斋镫自青。江湖牵远梦，风雨到空庭。

如此凄清夜，何堪阔别径。孤眠不成寐，望断子云亭。
次韵涂梦卜大佥二首 其二
黄衷（明代）

江帆悬晓风初正，江草回春日向迟。一曲鳌峰何限兴，十年棠野有馀思。

樽前谈艺曾操缦，圯上传书自握奇。谁道衰翁虚伏枕，梦随竹马引牙旗。
寄王涤
贯休（唐代）

梅月多开户，衣裳润欲滴。寂寥虽无形，不是小雠敌。

地虚草木虽，雨白桃李赤。永日无人来，庭花苦狼藉。

吟高好鸟觑，风静茶烟直。唯思莱子来，衣拖五般色。
泊钓台 其一
毛幵（宋代）

衮衣但决妖邪谶，茅土先封不义臣。须信俛随鸡鹜食，岂如湖海一闲身。
求闲
苏仲（明代）

白首消棋兴，黄花对酒颜。乞骸如可愿，何事利名关。
宫词 其二
周彦质（宋代）

大内相连辟迩英，每延禁从侍谈经。君王克谨持盈戒，无逸新书易画屏。
苏道祖书简帖赞
岳珂（宋代）

崇观太平，博雅汇征，
秀出簪缨。楚芈蜀刘，
三英并辀，道祖其俦。
楚浸深醇，薰陶见闻，
厥艺以振。方旅兰芝，
水清献奇，发千古机。
撷其所长，韬锋敛铓，
类曲水之觞。即权合经，
不特制名，雅韵尽呈。
泾芾已仙，是书之传，
孰探其天。风期九垓，
黄鹄下来，然予言哉。
浊水溪 其二
林朝崧（清代）

俯听浑流响急滩，板桥过尽始心安。此溪疑是黄河水，清比包公一笑难。
归至宜章寄卫勉斋
周一士（明代）

颇忆来时路，风尘隔岁华。梨花千万树，茅屋两三家。

古堞喧归鸟，疏烟带晚霞。美人修竹里，怅望海天涯。
万宣教挽诗
王炎（宋代）

家有青箱学，文名早擅场。
诸公争汲引，万里可腾骧。
岂料才如此，空嗟命不长。
云山埋玉树，松柏倍凄凉。
闻人话北部警事感作
洪繻（清代）

昔日大坪聚健儿，沿山沿海驱岛夷。风声鹤唳八公兵，篝火狐岛五丈旗。

义旗一飏一再起，三载东洋惊祸水。岛民虽被作牛羊，敌兵有时成蝼蚁。

自从□旅不可撑，梅子坑里为秦坑。敌人眼中无铁屑，酷毒倭政尽□行。

粒粟寸丝难苟活，千家万家□剥夺。十羊真有九人牧，一鸡长遭百刀割。

环山蔽海无所逃，釜中燥蟹钳巨螯。残喘偷生不容喙，医疮剜肉竟焚膏。

沧海横流时一泄，涓涓忽洒苌弘血。去冬北部鬼雄呼，四十人把斯人杀。

一时视死如视归，五人之豪颜佩韦。况有同心数十辈，千秋义冢高巍巍。

昔人愿近要离墓，如君之徒堪比数。恨予读书身手弱，闻风空式怒蛙怒。
六代祖师赞 其五
释心月（宋代）

能与么去，能与么回。青松郁密，白发摧颓。岭南消息几时来。
咏梅五十首呈史尚书
释绍嵩（宋代）

湖边春色十分深，恨满枝枝被雨淋。
羌笛一声何处曲，等闲惊起故园心。
和吕秘校观梅 其二
徐积（宋代）

寒梅虽淡薄，乃是物之珍。天与离群性，花前独步春。

江皋多冒雪，山路不逢人。根本蟠虽久，花趺长自新。

妖姿虽共处，正色愿相邻。纵使红为饰，何如素是真。

北人殊未识，南国见何频。须假东风力，春香到紫宸。
次韵和慎微雪夜饮归
邹浩（宋代）

篮舆还自斗边城，雪夜乾坤分外清。我为捐书径眠去，寒光犹助一窗明。
闻雁
袁机（清代）

秋深霜气重，孤雁最先鸣。响入空闺静，心怜永夜清。

自从成只影，同是感离情。谁许并高节，寒林有女贞。
寒雨
王邦畿（明代）

寒雨潇潇生暮烟，西风黄叶落无边。昨宵关外飞书至，不是廷臣不与传。
木兰花慢·美兰堂昼永
范周（宋代）

美兰堂昼永，晏清暑、晚迎凉。控水槛风帘，千花竞拥，一朵偏双。银塘。尽倾醉眼，讶湘娥、倦倚两霓裳。依约凝情鉴里，并头宫面高妆。莲房。露脸盈盈，无语处、恨何长。有翡翠怜红，鸳鸯妒影，俱断柔肠。凄凉。芰荷暮雨，褪娇红、换紫结秋房。堪把丹青对写，凤池归去携将。
荔枝词三十首寄张子白杨鬯侯 其二十五
成鹫（清代）

何须赤脚踏层冰，细嚼徐吞得未曾。枝叶消归无用处，不妨还核与山僧。
政和二年三月廿四日鄜延帅府大阅即席呈献帅座贾公凯歌 其四
杨景（宋代）

正塞从来豫虏谋，好将忠赤报衙头。速修朝觐趋丹凤，乞汝河西十二州。
释奠诗
王僧达（南北朝）

时泰道畅，礼备乐修。启痒选俊，博教深求。民人鳞萃，淑美云浮。

师尊训浃，嘉敬载柔。
王子立寄三绝句云常诣夏颐吉卜云宜见君子子
李廌（宋代）

富贵自知当自信，耆鲐福并固修长。
阴阳可测非天理，男子人知亦易量。
偈倾一百六十九首
释智朋（宋代）

孤峰顶上无出身路，十字街头亦无向背。
临济老瞎秃，明州憨布袋。
正令不行，东倒西擂。
五方帝 其十三
郊庙朝会歌辞（宋代）

今月季秋，谷日辛亥。路寝合宫，亲修严配。北方之神，五室来会。

馨烈是■，庬褫攸介。
竹床
杨万里（宋代）

已制青奴一壁寒，更搘绿玉两头安。
谁言诗老眠云榻，不是渔郎钓月竿。
醉梦那知蕉叶雨，小舟亲过蓼花滩。
蹶然惊起天将晓，窗下书灯耿复残。
万年欢 赠长白成侍中
徐釚（清代）

羽猎期门，念长杨作赋，曾霏琼雪。铁板擂槌，重见曹刘豪发。

金戟珠丸容易，算只有、雕龙称绝。凄凉煞、白柳黄羊，从骏马收骨。

六博弹棋未歇。料名士英雄，真个难别。挥麈披襟，不数六朝人物。

看取槐厅联步，那换却、彩毫霞袜。人争羡、金紫神仙，玉河管领烟月。
二十五日昌甫斋中徐倅送酒因次韵共答 其二
韩淲（宋代）

东游西汎秋凉后，深密正寻苔竹家。一段风流谁远饷，诗清应为煮芽茶。
廿一夜梦作书画真有契岁月来无穷二句似翻后山诗意醒后偶有所会遂成二诗 其二
陈曾寿（清代）

高峰半云雨，观棋坐一老。楚天巫峡图，千古一画稿。

天阴赞公房，壁润龙麟好。想为宏偃笔，变化松夭矫。

山谷游落星，燕寝清香袅。小幅对寒山，妙绝无人晓。

我读两翁诗，魂梦辄飞绕。何当逢解人，破秘一倾倒。
紫骝马
杨炯（唐代）

侠客重周游，金鞭控紫骝。
蛇弓白羽箭，鹤辔赤茸秋。
发迹来南海，长鸣向北州。
匈奴今未灭，画地取封侯。
过西邻许子看菊时曹子家傍焉 其四
王世贞（明代）

醉眼摩娑不肯还，任他醮鼓也如闲。才穿丁邜桥头过，便是吾家郭里山。
春日
龙辅（宋代）

风吹花香薰洞房，白日照镜光射梁。
后园草暖双蝶晒，堂前尘落对燕翔。
三峡歌
陆游（宋代）

蛮江水碧瘴花红，白舫黄旗无便风。
涪万四时常避水，棚居高出乱云中。
九日登辟支岩过丁元晖给事墓及仲弟新阡二首
刘克庄（宋代）

绝巅万籁静沉沉，重倚阑干感慨深。
古佛龛中苔上面，故交宰上树成阴。
山无白额妨幽讨，野有黄花且满斟。
莫怪裴徊侵暮色，老人能得几登临。
自咏
陆游（宋代）

素慕巢居穴处民，久为钓月卧云身。
经行山市求灵药，物色旗亭访异人。
高枕静听棋剥啄，幽窗闲对石嶙峋。
吾庐已是桃源境，不为秦人更问津。
拟寒山寺 其一二三
释怀深（宋代）

女色多瞒人，人惑总不见。龙麝暗薰衣，脂粉厚涂面。

人呼为牡丹，佛说是花箭。射人入骨髓，死而不知怨。
赵干春林曲坞
吴镇（元代）

亭下人家带远岑，乔林无处不沈沈。垂杨拂岸青归候，繁杏依村鸟度音。

桥外行人寻旧侣，湖边逸客散幽心。江南绝胜应难纪，何似图中景更深。
题熊露阶同年淩霄花双蝶画册二首 其一
张洵佳（清代）

丰姿雅淡骨嶙峋，妙绝丹青笔有神。种傍萱帏应更好，年年花发戴长春。
读吴汉槎秋笳集有作 其六
屈大均（明代）

乌龙嗟久戍，白鹤忽来归。马湩阏氏酒，鱼皮鞑子衣。

髡钳同蔡伯，涕泪似明妃。不尽边秋曲，声同笳吹飞。
写心五首
方回（元代）

世人好图画，山水及动植。
墨煤与粉绘，轴而挂之壁。
画岂有天趣，识假真不识。
我有古盆瓶，清晨井自汲。
时花簪数枝，悠漾泳金鲫。
静坐玩生意，默然若有得。
此见亦浅狭，抚几忽起立。
我家山水乡，莺啼春草碧。
鹦鹉洲即事（一作眺望）
崔涂（唐代）

怅望春襟郁未开，重吟鹦鹉益堪哀。曹瞒尚不能容物，

黄祖何堪解爱才。幽岛暖闻燕雁去，晓江晴觉蜀波来。

何人正得风涛便，一点轻帆万里回。
后秋兴八首九月初二日，泛舟吴门而作 其四
钱谦益（清代）

棋罢何人不说棋，闲窗覆较总堪悲。故应关塞苍黄候，未是天公皂白时。

火井角芒长焰焰，日宫车辇每迟迟。腐儒未谙楸枰谱，三局深惭廑帝思。
次韵和裴润州见寄
刘攽（宋代）

江城山翠若连环，城下波涛暗楚关。去计祇应劳侍从，归心愿复赐清閒。

百年旧法轩丘外，千里伤怀嬴博间。过事恼君堪白首，添欢惟有綵衣斑。
高阳台（送王历阳以右曹赴阙）
吴文英（宋代）

淝水秋寒，淮堤柳色，别来几换年光。紫马行迟，才生梦草池塘。便乘丹凤天边去，禁漏催、春殿称觞。过松江，雪弄飞花，冰解鸣榼。

芳洲酒社词场。赋高台陈迹，曾醉吴王。重上逋山，诗清月瘦昏黄。春风侍女衣篝畔，早鹊袍、已暖天香。到东园，应费新题，千树苔苍。
题陈侯竹亭
牟融（唐代）

曾向幽亭一榻分，清风满座绝尘氛。丹山凤泣钩帘听，

沧海龙吟对酒闻。漠漠暝阴笼砌月，盈盈寒翠动湘云。

岁寒高节谁能识，独有王猷爱此君。
丹穴行哀丘翁
李梦阳（明代）

北风飒飒吹丹穴，幽篁梧树寒萧屑，孤凤威垂眼流血。

兰阳丘公昨谢世，使我杯乾巳数月。出门骑马向谁适，世事悠悠忍能说。

薄俗跄趋始为敬，老夫平生性懒拙。后生讥讪转多口，白璧青蝇从点缺。

宋门汪隆颇好事，见我握手肝肺热。近亦客死临清州，北望伤心路途绝。

可怜亲友日零散，老成耆旧灰烬灭。不争汝曹灰烬灭，又值天寒地欲裂。
句
张公裕（宋代）

马谙旧路行来滑，琴遇知音尚不弹。
悲秋十八咏效晚唐体和邓玄度给谏 其十二 秋蝉
韩上桂（明代）

饮露吟风性独清。翳形无叶却心惊。序逢摇落怜孤影，人厌悲心戒乱鸣。

得势弹冠谁借便，防危写调讵知情。经行莫向陇头歇，恐有流泉学暮声。
河汾逢王存纪参政二首 其二
薛瑄（明代）

索居殊觉故交稀，忽见同官老绣衣。霖雨方看薇省作，清霜犹绣柏台飞。

论诗款款倾壶蚁，话旧频频剪烛辉。壮志未酬知己共，相期白首莫相违。
伍相祠
陈鸣鹤（明代）

黄池宴罢羽书催，骨葬鸱夷梓可材。
西子已辞吴苑去，东门忍可越兵来。
春风故国蘼芜长，落日荒祠杜宇哀。
千载忠魂何处问，满城儿女弄潮回。
春日怀诸亲旧
高启（明代）

杨柳燕差差，邻家换火时。
春寒添客思，夜雨减花枝。
涉世悠悠梦，怀人的的思。
出游无旧侣，空馆独题诗。
慈圣皇太后挽词 其三
文彦博（宋代）

榆輴渐出金门远，兰膳深悲玉座空。奕叶舜华推至孝，前朝文母继清风。

柏城郁郁依嵩北，石阙隆隆镇洛东。白发老臣何以报，日期西去扫山宫。
酬富阳张叔清县尉
王十朋（宋代）

尺素遥传到越城，入怀珠玉照人明。登科雅服才名早，筮仕喜人官业清。

空把交情对山色，要令音问续潮声。匆匆作答无他语，莫羡人间势利荣。
杂曲歌辞。水调歌第三
佚名（唐代）

王孙别上绿珠轮，不羡名公乐此身。

户外碧潭春洗马，楼前红烛夜迎人。
挽赵春谷
牟巘五（宋代）

堕地追风骥，垂天驾海鹏。
嗟哉中道止，藉甚到今称。
几士待举火，一生甘饮冰。
居然使跖寿，念此拂人膺。
闻吕居仁病未差觅使寄问
谢薖（宋代）

消渴文园苦病多，萧条子美卧江沱。士穷不遇古如此，天实欲为人谓何。

忠义名家本申许，文章秀气望岷峨。期君鍊玉煮白石，色比婴童何啻过。
行宫
苏泂（宋代）

先帝乘龙厌九州，行宫花柳不胜愁。
伤心更有秦淮水，故绕宫墙日夜流。
梦过盱眙城追寄曾照老
吴则礼（宋代）

篷背有霜篷底眠，梦中犹念草鞋钱。
强炊五斗官仓米，也趁千艘落水船。
居士秃巾撩楚雁，僧伽孤塔供淮天。
盱眙城在石色古，浪打至今端可怜。
古别离 回庵谯大卿
白玉蟾（宋代）

青青冬岭松，高出寒崔嵬。忆昔可怜宵，声如滟滪堆。

冰霜矧肯摧，枝叶故条畅。一夕乘风雷，龙化失群望。
韩魏公挽歌词二首 其二
曾巩（宋代）

锱铢赤舄无骄志，咳唾黄金有古风。覆冒荒遐知大度，委蛇艰急见孤忠。

谋谟邴魏丹青力，拥立昭宣柱石功。御笔新诗在新陇，哀荣谁得似初终？
孝宗皇帝挽词五首
陈傅良（宋代）

深衷何自见。宽诏不胜书。
当宁延方岳，逢人问里闾。
岁为周委积，家被汉蠲除。
巷哭弥天远，长江泪不如。
宝现溪
范成大（宋代）

粲粲罨画沙，鳞鳞麴尘水。
朝阳相发挥，光景艳孔翠。
宁闻双溪相，但见縠纹细。
神鱼不谋食，终日印潭底。
跃珠本具眼，聊共阿师戏。
收藏更传宝，一笑落第二。
悲秋
杜甫（唐代）

凉风动万里，群盗尚纵横。家远传书日，秋来为客情。

愁窥高鸟过，老逐众人行。始欲投三峡，何由见两京。
西原晚望
白居易（唐代）

花菊引闲行，行上西原路。原上晚无人，因高聊四顾。

南阡有烟火，北陌连墟墓。村邻何萧疏，近者犹百步。

吾庐在其下，寂寞风日暮。门外转枯蓬，篱根伏寒兔。

故园汴水上，离乱不堪去。近岁始移家，飘然此村住。

新屋五六间，古槐八九树。便是衰病身，此生终老处。
读书 其一
伊朝栋（清代）

劳谦神所劳，德以俭为柄。露台惜百金，雕墙乃有禁。

忍饥忆炙羊，爱物真仁圣。惜福福来崇，君慎臣宜敬。

奈何百尔汰，昏不知德行。蜡薪乳蒸豚，淫侈风竞胜。

来瑱与李鼎，实为前车镜。见素俗还淳，检欲神安定。

大造恶骄奢，凡百其敬听。
天王院
李新（宋代）

溪边竹瘦暮云昏，爱客头陀未掩门。
问我年来何所事，袖边朱墨几多痕。
归国谣·春欲晚
韦庄（唐代）

春欲晚，
戏蝶游蜂花烂熳。
日落谢家池馆，
柳丝金缕断。
睡觉绿鬟风乱，
画屏云雨散。
闲倚博山长叹，
泪流沾皓腕。
与李司直令从荻塘联句
皎然（唐代）

画舸悠悠荻塘路，真僧与我相随去。 ——李令从

寒花似菊不知名，霜叶如枫是何树。 ——李令从

倦客经秋夜共归，情多语尽明相顾。 ——皎然

遥城候骑来仍少，傍岭哀猿发无数。 ——皎然

心闲清净得禅寂，兴逸纵横问章句。 ——李令从

虫声切切草间悲，萤影纷纷月前度。 ——李令从

撩乱云峰好赋诗，婵娟水月堪为喻。 ——皎然

与君出处本不同，从此还依旧山住。 ——皎然
如梦令·昨夜庭梧陨翠
许有壬（元代）

昨夜庭梧陨翠。诗思尤便爽气。无事要生悲，可笑宋家多事。衰矣。衰矣。但校邻翁酒味。
喜吴天章至自蒲坂
江闿（清代）

久违冰雪后，相对两萧然。有榻留徐稚，无钱与郑虔。

更深重话旧，烛剪欲忘眠。不识千秋后，诗篇若个传？
送司空文明归江上旧居
李端（唐代）

野菊有黄花，送君千里还。鸿来燕又去，离别惜容颜。

流水通归梦，行云失故关。江风正摇落，宋玉莫登山。
崔中书家藏阎立本醉道士图
释居简（宋代）

颓簪堕髻鸿都叟，爱酒如金叵常有。有时得辄止奔鲸，各开吞海谽谺口。

不辞一醉一千日，千日芳鲜致无术。临风大呼刘伯伦，欲分馀沥洗浊泾。

伯伦拍浮酒船里，不信人间有泾渭。须臾酒醒骑马归，雪精玄犊颠倒骑。

半醒僮仆相扶携，嵬岸混澒忘颠隮。狂态百出弗自知，画手一笑尽得之。

如镜铸像尤出奇，想当恁时百不理。道德五千风过耳，更复沉酣到六经，六经古人糟粕耳。
次正夫相寄佳句
彭汝砺（宋代）

朱橘大可围，白鱼阔盈尺。掀林撷甘芳，舣岸披的皪。

我酒清且旨，于焉饯佳客。鸿飞不知远，日暮寒云碧。

回澜祇如昨，不见舟行迹。寄诗何遒丽，若见好颜色。

遥想翰墨挥，波涛泻胸臆。维纚远林外，坐看晨风翼。

万物归一致，知公无不适。人之与天地，同是为形役。
奉和春日玩雪应制
宋之问（唐代）

北阙彤云掩曙霞，东风吹雪舞山家。

琼章定少千人和，银树长芳六出花。
秋怀
丘葵（宋代）

何处秋来在树间，旅中寂寞欲生寒。
筼筜粉落见秋色，薜荔青生带老颜。
午枕尚犹飞豹脚，晓霜久已染鸡冠。
流年偷向吟中换，老却诗人空等閒。
雪中访王定国感旧
苏辙（宋代）

昔游都城岁方除，飞雪纷纷落花絮。
径走城东求故人，马蹄旋没无寻处。
翰林词人呼巨源，笑谈通夜倒清樽。
住在城西不能返，醉卧吉祥朝日暾。
相逢却说十年事，往事皆非隔生死。
惟有飞霙似昔时，许君一醉那须起。
兰亭俯仰迹已陈，黄公酒垆愁杀人。
君知聚散翻覆手，莫作吴楚乘朱轮。
鼓吹铙歌十五首 其十三 临高台篇
何承天（南北朝）

临高台。望天衢。飘然轻举陵太虚。携列子。超帝乡。云衣雨带乘风翔。

肃龙驾。会瑶台。清晖浮景溢蓬莱。济西海。濯湖盘。伫立云岳结幽兰。

驰迅风。游炎州。愿言桑梓思旧游。倾霄盖。靡电旌。降彼天途颓窈冥。

辞仙族。归人群。怀忠抱义奉明君。任穷达。随所遭。何为远想令心劳。
初伏大雨戏呈无咎四首
邓忠臣（宋代）

大明放朝官避暑，长廊倏倏绝尘土。
汉家宫殿敞千门，紫阁拖尘洒甘雨。
雷帡电笑洗蒸郁，荡荡青天滑流乳。
忆昨三年田舍中，六月正服农家苦。
岂望生还直旧庐，得见张晁说新语。
初听钧天骤窃抃，正似声闻躩起舞。
喜乘初凉与晤歌，不忧庭潦垫垣户。
径携斗酒相就醉，更置双鲤充君俎。
西窗杂咏三首
张耒（宋代）

穿篱两竹是龙孙，风叶萧萧便有闻。
却到葛陂心未已，更将甘雨洒川原。
中表甥陈鳌子鱼久抱微疾怀之得句因寄
祝允明（明代）

俊鹤祥鸾陈子鱼，阊门楼阁事亲居。想因别墅聊行药，却得云窗漫校书。

俗驾向来虚下榻，德星何日见牵车。身为公子心为士，便是公侯已复初。
忽吴子珍 其一
谭廷献（清代）

人生山海别，日夕念所亲。君子忽沦亡，然疑已悲辛。

既信祗野忽，逆旅岂寝门。寒雨鲜春气，黯黯太空云。

高堂多白发，寡妇犹青春。稚子未毁齿，无术赎君身。

长安有何恋，闻见皆伤神。忧来多狎游，醉饱铄精魂。

我今结习尽，牙琴不复陈。著书真旒赘，子毋惜遗文。
小室
陆游（宋代）

地褊焚香室，窗昏酿雪天。
烂炊二龠饭，侧枕一肱眠。
身似婴儿日，家如太古年。
狸奴不执鼠，同我爱青毡。
奉和圣制经邹鲁祭孔子应制
张说（唐代）

孔圣家邹鲁，儒风蔼典坟。龙骖回旧宅，凤德咏馀芬。

入室神如在，升堂乐似闻。悬知一王法，今日待明君。
超真观 其一
钟仕杰（明代）

珠宫高倚翠微寒，叠阁回廊眼界宽。迤逦近山连远岫，悠扬碧水接清澜。

花香映日薰兰榭，天籁随风起石坛。兴罢酒酣归路暝，道人相送出林端。
至霅白莞泽步入唐村
卫宗武（宋代）

舍舟而从陆，逦迤步巑屼。
绿畦平野宽，青嶂四面还。
春容行万状，平挹跬步间。
行行二十里，窈窕入我山。
故山迎故人，禽鸟俱懽颜。
清泉响琚佩，列峰拥髻鬟。
回视尘嚣廛，相去隔几关。
幽谷多白云，可与相对閒。
不妨自吟哦，但恐好句悭。
更须穷胜事，尚喜两脚顽。
皇皇欲何之，并游当忘还。
题广信府李经历仲谋所藏画 其二 梅花寒雀
郑真（明代）

谁传春信到人间，涧谷神仙玉雪颜。冻雀预知生处乐，枝栖不似纥干山。
颂古四首
释行机（宋代）

青蛇提起气腥臊，几个男儿有痛毛。
直下血流犹未觉，举头还见铁山高。
首夏归途感物自酌
曾丰（宋代）

不寒不热小梅天，千里归怀正所便。
嫩笋触沙抽犊角，新荷拿所握儿拳。
游丝有绪谁紬绎，野茧难缲自裹缠。
欢伯疑吾犹著物，殷勤送至汗漫边。
秋日游破山寺口占二首 其二
杨济（宋代）

是村是郭是深山，身在疏篱荒村间。忽见迎风松与竹，颠头似许我参禅。
人惠酴醾
姜特立（宋代）

少年着意玩时芳，每爱风枝玉雪扬。
老去此心浑忘却，不堪犹作故时香。
丰年谣五首
王炎（宋代）

洞丁徭户尽归耕，篁竹无人弄寸兵。
要识二天恩德广，黄云千里见秋成。
送别吴亚白旋里 其一
周锡渭（清代）

君行感牢落，风雨此扁舟。一棹竟流水，千峰生暮愁。

江声随梦远，云影与天浮。归及梅花放，孤山最拥万家。

十载门墙重接席，槐阴清映碧烟纱。
次韵富季申寄示
赵鼎（宋代）

相期念畴昔，道在敢忧贫。分手便千里，论心复几人。

微词动招谤，烂醉可藏身。第恐先求旧，黄麻起世臣。
寄怀蓝六在延平
黄庭坚（宋代）

贫贱相知若吾友，取端於此能更求。
德性委蛇结绿佩，文章璨更珊瑚钩。
与君千里共明月，思子一日如三秋。
愿学延平两龙剑，风波际会永同游。
诗二首 其二
陈舜俞（宋代）

自古匡庐是胜游，谪臣何敢计淹留。城中未有看山处，客馆僧坊谩举头。
閒居杂咏三十二首·亲友
陈淳（宋代）

友者人之辅，以善相切磨。
不取直谅闻，其如损德何。
谢忠子出山
释德洪（宋代）

道人弃家年最少，毛骨稽山冰雪妙。为余远出仙庐峰，云晴水寒秋自晓。

孤风峭世凤增击，高谊映人珠自照。嗟余苦遭梦幻缠，龟囚蚕缚何时了。

明朝定向旧庐归，想见盘空云露小。当期半夜立西风，月中拾取吹来啸。
雨中遣怀和刘伯启韵
梁熙（清代）

无镫弹时少，为园闭日长。匡床秋得适，布被雨知凉。

树许江潭赋，花因栗里香。平生萧瑟意，身世好谁商。
醉行
元稹（唐代）

秋风方索漠，霜貌足暌携。今日骑骢马，街中醉蹋泥。
偈三首 其一
释怀深（宋代）

忆昔去年春，正当此时节。双拳打破太虚空，无限家风浑漏泄。

人中狮子丧全成，月里麒麟斗角折。斗角折，金刚正眼难磨灭。

千古令人诵不休，吹散红炉一点云。
宿乳源道中
屈大均（明代）

马度桥南石路平，黄昏未到乳源城。山楼一夜惊寒梦，不辨松声与水声。
为郎分司寄上都同舍
刘禹锡（唐代）

籍通金马门，家在铜驼陌。省闼昼无尘，宫树朝凝碧。

荒街浅深辙，古渡潺湲石。唯有嵩丘云，堪夸早朝客。
次韵公显见赠 其二
张纲（宋代）

年齐耆旧愧衰阳，懒性唯耽野趣长。了却官租更何事，君王约法已三章。
早渡伊川见旧邻作
钱起（唐代）

鹍鸡鸣早霜，秋水寒旅涉。渔人昔邻舍，相见具舟楫。

出浦兴未尽，向山心更惬。村落通白云，茅茨隐红叶。

东皋满时稼，归客欣复业。
念奴娇（中秋宴客，有怀壬午岁吴江长桥）
叶梦得（宋代）

洞庭波冷，望冰轮初转，沧海沈沈。万顷孤光云阵卷，长笛吹破层阴。汹涌三江，银涛无际，遥带五湖深。酒阑歌罢，至今鼍怒龙吟。

回首江海平生，漂流容易散，佳期难寻。缥缈高城风露爽，独倚危槛重临。醉倒清尊，姮娥应笑，犹有向来心。广寒宫殿，为予聊借琼林。
喜迁莺·厌离尘垢
佚名（宋代）

厌离尘垢。便志乐虚闲，清净为友。剑挂寒光，兵安云将，战胜五行之寇。收得洞玄灵宝，跳出阴阳之壳。大丹就。炼摘骑日月，摩挲星斗。英秀。超前后。随应万机，明显神通手。铁板门庭，金针玉线，到处七穿八透。引出锦麒狮子，振水禽山兽。速回首。向碧霞堆里，高眠清昼。
鹊桥仙·蒲鞭渐弛
刘克庄（宋代）

蒲鞭渐弛，缿筒渐少，安用知他帘外。从今也莫察渊鱼，做到不忍欺田地。四民香火，五营笳吹，来献一杯寿水。大家赞祝太夫人，长伴取、鲁侯燕喜。
锡山揽袂集三首 其一
邹梦桂（明代）

画船锦席照沧波，云署星旗戒晓过。莫讶倾城争卧辙，金汤十里折冲多。
送沈少府之任淮南
刘长卿（唐代）

惜君滞南楚，枳棘徒栖凤。独与千里帆，春风远相送。

此行山水千，时物亦应众。一鸟飞长淮，百花满云梦。

相期丹霄路，遥听清风颂。勿为州县卑，时来自为用。
久疾
陆游（宋代）

幽屏元无事，沉绵自鲜欢。
胫长犹可截，冠挂岂容弹。
捣药香尘细，寻书蜜炬残。
晚来差觉健，风月小庭宽。
踏莎行 其三 送子苾入陕
郑文焯（清代）

蜀锦裁篇，吴皋飘寓。佳游顿失城南侣。桥边乌鹊纵分飞，陇头鹦鹉能言语。

柳雪官程，图书傢俱。扁舟明日长安路。多君一县好青山，支颐手板供愁句。
为立上人题云山欲雨卷
虞堪（明代）

白云不作雨，作雨但霏微。长罨青山路，唯教翠湿衣。
张氏溪亭杂兴
刘崧（元代）

草阁经秋净，柴扉近水开。
霜林收橘柚，风磴坐莓苔。
钓艇寒初放，樵歌晚独回。
城南车马地，欲往更徘徊。
元日读王摩诘逆旅佳节之句感而续之 其一
陈一松（明代）

逆旅逢佳节，征帆未可前。雪华添旧鬓，岁历检新编。

冻浦澌仍结，春云霭欲连。主恩同恋马，清梦尚依然。
北窗梧叶坐间落四五有感
陆游（宋代）

高梧一叶脱，便觉秋不远。
晨起发满梳，梧衰孰云晚。
古来追电足，历块或小踠。
金鼓噪阵间，此任岂驽蹇。
女子则多怨，丈夫当自反。
默观忧患机，推见生死本。
山林嫌独往，台省亦衮衮。
会稽归去来，皋桥住差稳。
奉使蓟门
窦巩（唐代）

自从身属富人侯，蝉噪槐花已四秋。

今日一茎新白发，懒骑官马到幽州。
江梅引·年年江上见寒梅
姚燧（元代）

年年江上见寒梅。几枝开。暗香来。疑是月宫，仙子下瑶台。冷艳来枝折入手，断魂远，相思切，寄与谁。怨极恨极嗅玉蕊。念此情，家万里。暮霞散绮楚天外，几片轻飞。为我多愁，特地点征衣。我已飘零君又老，正心碎，那堪闻，塞管吹。
雪浪石叠苏轼韵
弘历（清代）

行或使之止或屯，内相外牧何卑尊。贾谊明时乃可惜，屈原泽畔时原昏。

牛刀不妨一小试，况兹百里联乡村。前年中山策马过，倾颓百雉未入门。

北门学士命图取，展阅几度清吟魂。鸠工发帑事版筑，驱除狐鼠芟荆根。

众春花木复旧观，清秋风月移新痕。时巡嵩洛偶驻跸，一拳坐对堪评论。

横盘硬语走健笔，叫绝起拍莲花盆。岁月详识笑多事，高风千古存乎存。
春晚桐江上闲望作
贯休（唐代）

江上车声落日催，纷纷扰扰起红埃。更无人望青山立，

空有帆冲夜色来。沙鸟似云钟外去，汀花如火雨中开。

可怜潇洒鸱夷子，散发扁舟去不回。
两山竹枝歌 其一
王世贞（明代）

橘绿橙黄香满校，瓮头篘玉鲙鱼丝。山中历日由来少，知是江南九月时。
西湖
刘信夫（宋代）

长乐钟声下九天，万家春色柳摇烟。
山迎山送利名客，潮落潮生来去船。
桐花
欧阳修（宋代）

猗猗井上桐，花叶何蓑蓑。
下荫百尺泉，上耸陵云材。
翠色洗朝露，清阴午当阶。
幽蝉自嘒嘒，鸣鸟何喈喈。
日出花照耀，飞香动浮埃。
今朝一雨过，狼籍黏青苔。
斯桐乃谁树，意若铭吾斋。
常闻汉道隆，上下相和谐。
选吏择孝廉，视民婴与孩。
政声如九韶，百物绝妖灾。
优优颍川守，能致凤凰来。
到此几千载，丹山自崔嵬。
圣君勤治理，百郡列贤才。
嗟尔不自勉，凤凰其来哉。
是午移寄城隍庙暮眺有感
郭之奇（明代）

年年日至为谁至，忽忽时来愁又来。惜寸惜分凭一线，观微观动倚诸灰。

未知人事长和短，且任天心去复回。满目寒烟空际搅，暮光谁许数峰开。
八拍蛮
阎选（五代）

云锁嫩黄烟柳细，风吹红蒂雪梅残。光影不胜闺阁恨，

行行梅梅黛眉攒。

愁锁黛眉烟易惨，泪飘红脸粉难匀。憔悴不知缘底事，

遇人推道不宜春。
思山居一十首。忆药苗
李德裕（唐代）

溪上药苗齐，丰茸正堪掇。皆能扶我寿，岂止坚肌骨。

味掩商山芝，英逾首阳蕨。岂如甘谷士，只得香泉啜。
怀古堂和陈梦斗诗
陈垲（宋代）

蛾眉亭下路，舟楫几经过。晚识黄山面，新添白发多。

学仙徒化鹤，病偻喜名驼。四上江湖请，金章许换蓑。
广陵城外野步呈莘老
释道潜（宋代）

林梢聒聒鸟声繁，积雪初消涧水浑。老树卧波寒影动，野烟浮草夕阳昏。

风回笛响山前路，犬吠人行竹外村。杖屦不知幽兴远，归来新月在柴门。
赓沈赞府题二陆草堂
卫宗武（宋代）

落木萧萧古寺秋，翠屏如画雨实收。
堂基千载书香在，谁为机云记旧游。
至温州
文天祥（宋代）

晏岁着脚来东瓯，始觉坤轴东南浮。
百川同归无异脉，有如天子朝诸侯。
何年飞落两巨石，孤撑肮脏分江流。
初疑炼失女娲手，又疑钓脱任公钩。
冯夷海若不敢有，涌出精舍如莲舟。
楼高百尺蜃吐气，塔耸双角龙昂头。
蒲牢撞撞鼍坎坎，潮声滚滚风飕飕。
沙高峰顶德门住，海门山上焦公留。
长淮在望铁甕近，大浪不洗英雄愁。
孰知隶古百粤地，今为礼乐衣冠州。
池塘芳草年年绿，谢公胜事遗江楼。
蓝田无颣蟾架夜，黄金作颗人家秋。
客帆渺茫拂宸极，渔舠散漫轻凫鸥。
丽天红日起初浴，五云扶上烟氛收。
孤臣涕泗如此水，恨不从帝崆峒游。
著存亭
叶适（宋代）

驯乌得食常好鸣，灵茅无种还自生。
魂浮魄散莽何极，耿若有见悲难平。
山脉迢迢绣峰住，墓氯腾腾缕云去。
鲛人抱宝夜出游，指点今来著亭处。
读常理斋先生爱吟草谨题
刘元吉（清代）

天上辉腾奎壁宿，人间肇起冠冕族。况为长白之钟英，得天者厚得地独。

少年才气自纵横，淹贯诸子通六经。高掇科第拾芥子，报国文章早知名。

出宰西充小试技，百里终非大贤寄。诗思政迹卓锦江，善文能武称良吏。

金酋叛乱侵予疆，王师震怒川兵强。我公奉调给军饷，仁威久著昔岭冈。

曰嘉乃绩晋乃秩，良牧之名达王室。指日奏功期凯旋，降卒反覆转掠疾。

纷纷左右鸟兽奔，我公奋臂当敌军。风雷叱咤山谷震，云雾惨淡天地昏。

一身有死答圣主，骨暴疆场血染土。凛凛正气壮两川，赫赫明禋光千古。

皇家雨露自此深，天将遐福贻后人。慷慨英风至今在，照耀史册忠义新。
中秋日客退独坐偶成
家铉翁（宋代）

春月令人悦，秋月令人悲。
人意自悲欢，夫岂月所为。
炯然此方寸，圆明贯四时。
闭门独自赏，无盈亦无亏。
苦雪四首·其一
高适（唐代）

二月犹北风，天阴雪冥冥。
寥落一室中，怅然惭百龄。
苦愁正如此，门柳复青青。
悼王致处士
王安石（宋代）

处士生涯水一瓢，行年七十更萧条。
老妻稻下分遗秉，弱子松间拾堕樵。
岂有声名高後世，遂无饘粥永今朝。
穷魂散漫知何处，甬水东西不可招。
御街行 其一
吴湖帆（清代）

玉盘滴滴真珠露。宛转伤春暮。小阑红板太撩人，满径碧苔芳小。

画楼深锁，翠帘低卷，合是相思处。

春风吹向谁家住。疑入桃源路。似曾相识旧巢痕，新燕有时来去。

流霞共酌，飞花千点，休被斜阳误。
晚晴
李天任（清代）

骤雨浩然去，空山晚作晴。斜光平野湿，返照半溪明。

鹭度无云岭，烟生欲暮城。此中饶究竟，天意岂逢迎。
帝释山
杨慎（明代）

帝释山头云满溪，东庵飞雨西庵泥。碧潭照眼石鲸动，翠微当面林莺啼。

濛濛香雾花层湿，漠漠生烟树点齐。傍险银鞍应未怯，玉壶清酒为君携。
挽秘阁校理知湖州余使君二首 其二
慕容彦逢（宋代）

惟昔都门别，于今岁屡更。周旋如昨日，慷慨叙平生。

短牍方传鲤，长歌未报琼。仁贤何太啬，此理信谁明。
题唐明皇按乐图 其一
郑真（明代）

笙笛筝琶按得齐，玉人歌舞绣筵低。三郎酣醉真妃笑，谁信渔阳泣鼓鼙。
山茶
王镃（宋代）

蜡包绿萼日才烘，放出千枝鹤顶红。
待得雪晴春信透，翠云围绕锦屏风。
月夜偶成示翟公巽二首 其一
慕容彦逢（宋代）

一杯谁与细论文，对影成三更此君。却忆当年少陵客，空吟春木与江云。
生查子
曾觌（宋代）

温柔乡内人，翠微合中女。颜笑洛阳花，肌莹荆山玉。

东君深有情，解与花为主。移傍楚峰居，容易为云雨。
寻阳七郎中宅即事
岑参（唐代）

万事信苍苍，机心久已忘。无端来出守，不是厌为郎。

雨滴芭蕉赤，霜催橘子黄。逢君开口笑，何处有他乡。
送赵礼部提举江西
释善珍（宋代）

玉节来临昔治州，仪曹爽气更横秋。
未夸判笔摇山岳，且喜仙槎近斗牛。
童拾棠阴前竹马，纱笼寺壁旧银钩。
南塘遗稿公新卷，他日人传作话头。
清平乐
邵某（宋代）

阿郎去日。不道长为客。底事桐庐无处觅。却得广州消息。

江头一只兰船。风雨湘妃庙前。死恨无情江水，送郎一去三年。
开岁半月湖村梅开无馀偶得五诗以烟湿落梅村为韵 其二
陆游（宋代）

我来梅花村，倚杖久伫立。惜哉风雨馀，零落绿苔湿。

往年赋诗人，去袂不可执。明朝梅亦空，感旧百忧集。
范忠韩喜得刘先生诗
刘叉（唐代）

玉尺沈埋久，得之铭篆深。指磨露正色，扣击吐哀音。
偈颂二十五
释智遇（宋代）

蝇见血，鹘捉鸠。
拳来踢报，胶漆相投。
难提掇年虎转风流。
腊祭谒告
萧泰来（宋代）

祠腊纷纷受誓忙，病夫药鼎对书床。官卑岂愿乘肥马，食俭惟知取瘦羊。

贫见客来偏快活，老逢岁尽却悲伤。雪寒一事关心切，痴女奔波道路长。
前参戎李元济手植双槐于庭下其子东园兄弟不忘手泽颜之为堂绘图徵诗赋此并识旧游 其六
成鹫（清代）

芝兰凝碧茁公孙，庭砌花开静掩门。记得潜夫曾著讼，始知家学有渊源。
赠程舍人近侍入闽
杨时（宋代）

路公溪上鹤发翁，眼光照日颜如童。厖眉垂鬓有仙骨，骈集五福天所钟。

螭头暂辍三长手，杖节扶舆入闽峤。弧南一夜晶辉浮，海隅草木俱荣耀。

朱金拜后古所稀，绣绂全胜衣綵衣。玉觞荐寿须珍奇，更待蟠桃结子时。
见黄淮少保（三首）
应宗祥（明代）

空山有畸人，家世业诗书。
齿发日益衰，所得仅绪余。
好古不自量，临文每嗟吁。
汉唐日以降，作者称欧苏。
名公间世英，壮岁游石渠。
吐论补残经，饬辕戒虚车。
馋夫过屠门，大嚼意方舒。
斯言可以喻，我行勿次且。
游城南十六首。楸树
韩愈（唐代）

青幢紫盖立童童，细雨浮烟作彩笼。

不得画师来貌取，定知难见一生中。
宿镜湖怀贺知章一首
黄省曾（明代）

镜湖没狂客，剡曲草徒芳。明月思当日，风流不可忘。

仙人天宝上，夜台会稽傍。秪今千载里，谁是贺知章。
春日郊园戏赠杨嘏评事
许浑（唐代）

十里蒹葭入薜萝，春风谁许暂鸣珂。相如渴后狂还减，

曼倩归来语更多。门枕碧溪冰皓耀，槛齐青嶂雪嵯峨。

野桥沽酒茅檐醉，谁羡红楼一曲歌。
忆鄱阳旧游
顾况（唐代）

悠悠南国思，夜向江南泊。楚客断肠时，月明枫子落。
与薛肇明弈棋赌梅花诗输一首
王安石（宋代）

华发寻春喜见梅，一株临路雪倍堆。
凤城南陌他年忆，香杳难随驿使来。
赠冲雅师
郑獬（宋代）

姑孰上人溪上居，碧松摇雨晚凉初。
谁将六角竹枝扇，来问羲之觅草书。
洞仙歌
沈端节（宋代）

夜来惊怪，冷逼流苏帐。梦破初闻打窗响。向晓开帘，凌乱千里寒光，清兴发，鹤毛谁同纵赏。

江南春意动，梅竹潜通，醉帽冲风自来往。慨念故人疏，便理扁舟，须信道、吾曹清旷。待石鼎煎茶洗余醺，更依旧归来，浅斟低唱。
题徐季功画墨梅木犀二首六言 其一
周紫芝（宋代）

夜色无人能画，徐郎挽上寒枝。仿佛孤山尽处，黄昏月到花时。
伤白积殿丞
林逋（宋代）

吏散门墙转寂然，疏狂投分向生前。
苦无名位高今世，空有文生出古贤。
遗传得谁修阙下，孤坟应祇客江边。
池阳渺渺堪垂睫，莫罢秋枝一叫蝉。
观贡院画春景图
王十朋（宋代）

梁栋翚飞气象新，画工妙思亦通神。要令寒士皆春色，四景之中独画春。
蝶恋花（肖韩见和，复次韵酬之，四首）
倪稱（宋代）

紫翠空濛庵畔路。满室松声，错认潺湲注。萧洒萍汀清立鹭。溪山真我归休处。

老子平生无妄语。梅竹阴成，肯舍斯亭去。种秫会须盈百亩。非君谁识渊明趣。
投李息斋父子 其一
陈樵（元代）

盛府声名独，龙门地望雄。怀文思凭几，漫刺适为容。

翰墨千年事，风流一世宗。只今天下士，犹幸识元公。
西江月 题《东溪草堂图》
樊增祥（清代）

一段不平山色，几株本分桃花。小桥红板逐溪斜。

锦带一条虹跨。

梦里江乡鱼稻，眼前杜曲桑麻。清明无客不思家。

闲看草堂图画。
光启丁未别山
司空图（唐代）

草堂琴画已判烧，犹托邻僧护燕巢。

此去不缘名利去，若逢逋客莫相嘲。
赤壁赋中四句·目遇之而成色
陈普（宋代）

人间何处看真色，午夜天心月满时。
无限凡夫空肉眼，凝眸决眦望西施。
拳石献笑
蒋伟（清代）

南阁拜台时已绝，渊明醉卧情犹偏。我欲与君宾作主，明月清风共莞然。
读韦庄浣花集戏题二诗 其一
周紫芝（宋代）

春风吹绉一池波，付与蛾眉席上歌。试倩韦郎追正始，风流犹不似元和。
石门
黄榦（宋代）

吴越天下富，京畿游侠乡。
陇亩尽膏腴，第宅皆侯王。
世言苏湖熟，沾丐及四方。
自我来石门，触目何凄凉。
清晨开务门，有酒谁复尝。
累累挈妻子，汲汲求糟糠。
父老称近年，十载尝九荒。
聚落成丘墟，少壮争逃亡。
奉送吕表叔赴江阴
苏泂（宋代）

春风乍入澄江郡，最爱君山一点青。
柳外化民安若子，鸥边为政出于经。
每惭旧守勤招唤，况识今侯更典刑。
此去交承如借问，侯芭贫病发星星。
舍弟往三㘭岭寻觯子日夕未归坐候林下
刘崧（元代）

西林已鸡栖，北涧复虫响。沈沈四山暝，寥寥一星上。

时危剧钟情，期逝劳纡想。怅立此溪阴，欲休未能往。
送僧之金陵
释智圆（宋代）

金锡孤携问去程，萋萋原草暮烟平。
六朝旧迹秦淮畔，应感兴亡听水声。
龟堂
陆游（宋代）

莫笑龟堂老，残年所得多。
赋诗传海估，说法度天魔。
天矫竹如意，鳞皴松养和。
拈来示诸子，无事数相过。
法藏寺
弘历（清代）

路转又殊胜，精蓝栖碧岑。定光遥在望，法藏此先临。

山色皈真境，禽声出慧林。盘龙松识我，苍翠满庭阴。
和喻叔奇游天衣
王十朋（宋代）

稽山高入云，鉴湖阔浮空。禹秦有馀迹，晋宋多钜公。

我来岁及周，梦寐怀清风。兹欣天气佳，扶桑欲曈昽。

驾言天衣游，盍簪尽鸳鸿。经夕戒行李，如期集仙宫。

联骑出城南，行行指秦峰。千岩竞吐秀，眼界清无穷。

招提在何许，十里松阴浓。林端忽钟磬，与客为先容。

群簪拥花界，双佩鸣寒空。试将比天台，大略如思丰。

首读邑浩碑，妙理开昏蒙。细观元白诗，丘壑罗胸中。

萧壁尚堪面，梁薪几经烘。兹宫现有相，禅客谈无同。

朝阳最崭绝，白云抹其胸。杜鹃天下无，至今映山红。

鸡僧始开山，道业闻清衷。思举照不起，高价倾江东。

袈裟缕黄金，宫女自针工。昭明亲抱送，礼意何太恭。

白马忽渡江，台城丧英雄。国破遗衣在，丹青落尘容。

我辈皆书生，意气飘如虹。蜡屐共寻幽，宁求香火功。

载酒怀贺老，招隐思戴颙。赋诗效吹台，一饭敢不忠。

况我贤使君，德宇尤疏通。楚醴饷百榼，白衣走山中。

嗟余何为者，天资愧倥侗。谬与酒中仙，偶同蕺山松。

同年妙词章，况有山水供。古诗如古琴，山高水溶溶。

背囊小奚奴，捧砚长须僮。胜游与佳作，二美今具逢。

品题遍群英，波澜及孤踪。掬水弄华句，比拟何凡庸。

兹会如兰亭，同行类荀龙。盛事在诗史，奚用呼画工。
续八咏·万象出新奇
唐仲友（宋代）

经营得要领，呈露入轩闼。
迢迢括苍山，虬龙南北环。
中含七邑壤，下注溪流湾。
昔楼已据胜，今楼与名称。
东西倍轩豁，高下增比兴。
极目送朝宗，目穷波未穷。
万里出寸碧，千里来雄风。
地迥月偏蚤，草绵心易忡。
窗影射朝白，檐牙留晚红。
村村辨回互，树树分玲珑。
长烟低抹岸，远水净涵空。
云间无迅翼，天末识归篷。
轮奂覩新作，邦人胡不乐。
憧憧绝纷扰，寂寂宜淡泊。
溪响答棋声，云影入杯酌。
守澄心自知，客至意亦宜。
哦诗句易得，凭槛坐忘疲。
垂名千古地，一朝风景异。
楹压闾阎，邱壑输胸次。
清游未渠央，吾民那可忘。
词章贲高阁，前后两甘棠。
赠李十四四首
王勃（唐代）

野客思茅宇，山人爱竹林。琴尊唯待处，风月自相寻。

小径偏宜草，空庭不厌花。平生诗与酒，自得会仙家。

乱竹开三径，飞花满四邻。从来扬子宅，别有尚玄人。

风筵调桂轸，月径引藤杯。直当花院里，书斋望晓开。
田间辞三首 其二
崔敦礼（宋代）

我耕兮我田，雨浪浪兮雷填填。水漫漫兮种不下，出门见水兮水滂沱。

惠我晴兮疾耕而耨，螟败之兮颖弗得秀。呜呼，我无时违兮时不我予。

时不予兮奈何，蹇无忘兮吾事。
阪田行
李梦阳（明代）

阪田瓞离离，子母长寒饥。昨闻接京军，征夫曷时归。

特生阪田接，下有往与来。黻裳四牡虽荣，不如与妾共餔糜。

网鱼不施网，孰能制鱼死。征夫归来归来，不见灵宝公、安陆子。
和天民寄笔
陈杰（宋代）

眼光如电气如虹，少白词场互长雄。
几度忆君风月社，十年坐我簿书丛。
痴儿了事未易了，老兔中书今不中。
次第买山归隐去，不嫌苦淡幸来同。
柏庭永和尚出世天禧以颂寄之
释崇岳（宋代）

林下相从知几年，好因缘是恶因缘。
虽然不受灵山记，鼻孔依前著那边。
再和制帅
王之望（宋代）

露宿风餐走部封，要询民瘼下情通。
消磨光景驱驰裹，疲弊精神倥惚中。
珠玉忽收千里赠，尘埃顿洗一襟空。
病余快觉心情爽，愈却头风耳不聋。
题平湖
薛能（唐代）

平湖湖畔隔晴新，南北东西不隔尘。映野烟波浮动日，

损花风隔寂寥春。山无俗路藏高士，岸泊仙舟忆主人。

那得载来都未保，此心离此甚情亲。
鸡鸣埭曲
温庭筠（唐代）

南朝天子射雉时，银河耿耿星参差。
铜壶漏断梦初觉，宝马尘高人未知。
鱼跃莲东荡宫沼，濛濛御柳悬栖鸟。
红妆万户镜中春，碧树一声天下晓。
盘踞势穷三百年，朱方杀气成愁烟。
彗星拂地浪连海，战鼓渡江尘涨天。
绣龙画雉填宫井，野火风驱烧九鼎。
殿巢江燕砌生蒿，十二金人霜炯炯。
芊绵平绿台城基，暖色春容荒古陂。
宁知玉树后庭曲，留待野棠如雪枝。
有所叹
张耒（宋代）

骈胁当车闟戟先，相君冠盖照秦川。
六雄未灭君无苦，当念杜门公子虔。
重阳复晴再次前韵
项安世（宋代）

一天云物护轻寒，阵阵清风约雨乾。
造物有情聊作戏，诗家无雨强寻欢。
吾人已办泥沾帽，晓色还教日照盘。
咫尺龙山君莫负，草枯霜野正平宽。
偈一百二十首 其十三
释怀深（宋代）

学道做工夫，正如人凿井。一日见泉源，平生用不尽。
王兵马使二角鹰
杜甫（唐代）

悲台萧飒石巃嵸，哀壑杈桠浩呼汹。中有万里之长江，

回风滔日孤光动。角鹰翻倒壮士臂，将军玉帐轩翠气。

二鹰猛脑徐侯穟，目如愁胡视天地。杉鸡竹兔不自惜，

溪虎野羊俱辟易。鞲上锋棱十二翮，将军勇锐与之敌。

将军树勋起安西，昆仑虞泉入马蹄。白羽曾肉三狻猊，

敢决岂不与之齐。荆南芮公得将军，亦如角鹰下翔云。

恶鸟飞飞啄金屋，安得尔辈开其群，驱出六合枭鸾分。
竹溪直院盛称起予草堂诗之善暇日览之多有可
刘克庄（宋代）

式也堪其选，非赀所可为。
谁知省郎者，自处牧羊儿。
夜襆青绫被，晨趋白玉墀。
都忘列宿贵，甘慕乘田卑。
衣布犹平日，烹桑声一时。
回头怜犬子，空献上林辞。
句
蓝元威（宋代）

润松尽作龙钟结，匝地浑销雁齿高。
寄吕帅 其一
徐积（宋代）

北边控扼重瀛州，虎视鹰扬属壮猷。尽道胡人新断臂，安知汉将欲舂喉。

为文法度堆青简，奉使勋劳半白头。六路全秦与全魏，不须野战觅封侯。
石通洞
朱翁（宋代）

披棘扪萝入洞中，拂尘剥藓识涪翁。
我绿直道来施右，君为清诗到石通。
定后寂寥无异议，危初萋菲竟何功。
投豺畀北言犹在，厄宋饥陈道不穷。
无题 其一
庄肇奎（清代）

更有何人不断魂，春风如梦了无痕。瘴云粉黛凋金齿，塞草琵琶度玉门。

禁漏星移穷碧落，沙磷雨湿哭黄昏。舞衣歌板飘零尽，羞说明妃自有村。
夏日珠溪赋八音体 其二
方岳（宋代）

金谷已尘土，珠履如飙风。石崇与平原，痴处正尔同。

丝毫挂世网，空锢南山铜。竹窗理残书，久已不讳穷。

匏樽吾秋人，许访青莲宫。土甘蔬亦香，小摘空濛濛。

革革有鸣禽，留我幽花丛。木屑落飞谈，烟霏晚葱珑。
石门侧有松若偻拔于风画以存之题曰石门松影
陈宝琛（清代）

含叹山阿与写真，再来恐便付槱薪。他年誇向僧雏辈，及见支离百岁身。
颂古一百二十一首
释宗杲（宋代）

镆铘在握，天魔胆落，
明眼衲僧，休更卜度。
千秋万岁
李冠（宋代）

杏花好、子细君须辨。比早梅深、夭桃浅。把鲛绡、淡拂鲜红面。蜡融紫萼重重现。烟外悄，风中笑，香满院。

欲绽全开俱可羡。粹美妖娆无处选。除卿卿似寻常见。倚天真、艳冶轻朱粉，分明洗出胭脂面。追往事，绕芳榭，千千遍。
上巳将过金陵（三首选二）
龚鼎孳（清代）

蟂矶一棹水云宽，采石晴峰涌翠盘。
天气殊佳芳禊会，海风吹客到长干。

倚槛春风玉树飘，空江铁锁野烟消。
兴怀无限兰亭感，流水青山送六朝。
一片
李商隐（唐代）

一片琼英价动天，连城十二昔虚传。
良工巧费真为累，楮叶成来不直钱。
和人游仙峰庵三首 其二
朱松（宋代）

谁麾俗驾挽今回，珍重山翁小径开。去觅云峰攀碧落，下看沙劫坏飞埃。

掬寒露井销尘想，撷翠筠篮富药材。彷佛三生曾到此，楼钟重听一徘徊。
再用前韵
袁甫（宋代）

吾儒政事话头长，步步诗书可暂忘。
齐相未知真不扰，无端逊与盖公堂。
春帖子词二十首·二温成皇后合四首
欧阳修（宋代）

璅窗珠户暖生烟，不觉新春换故年。
众卉争妍竞寺态，却寻遗迹独依然。
为方仲敏题白云深处
凌云翰（元代）

千山万水入登临，犬吠鸡鸣杳莫寻。试问白云深几许，仙家更在白云深。
钱塘学中寄伯思六言五首 其二
陈渊（宋代）

点点榆钱委砌，冥冥柳絮穿帘。日暖野禽争食，纷纶忽堕危檐。
舟中杂兴 其六
王洪（明代）

二月春雨晴，交交桑扈鸣。妇人林下馌，田叟野中耕。

一径木绵发，满园桑叶生。东皋有别墅，怅望独含情。
徐子礼
周必大（宋代）

符节何妨彩服斑，专心温凊宁求閒。宾朋忽吊西河上，父子继游东岱间。

前日台门哭瓜葛，同时华屋落丘山。不须更问相从旧，行道之人亦涕潸。
遣怀三首 其一
刘敞（宋代）

天道与性命，圣人罕其言。七十岂常士，游夏终不闻。

鞠躬慕仁义，或不免饥寒。奸雄何为者，往往为世贤。

倘复有真宰，无用预其间。
读文信公仙岩祠集焚吊
徐渭（明代）

每疑天意不分明，枉杀呼天问屈平。
诸葛既难扶后主，庐陵何用产先生。
停舟此夜艰危地，出户当年叹息声。
脑子不灵尤怪事，竟将腔血洒燕京。
寄邓升仲作四首 其一
黎邦琛（明代）

危楼曾共倚阑干，杨柳春风分外寒。今日登临虚怅望，青山争似去年看。
久留芜湖待巨卿仲甄不至
李流谦（宋代）

吴波晴浸夕阳红，一语丁宁北去鸿。
颇觉淹留添发白，不妨羞涩剩囊空。
枕头靠睡禁长日，舸背占旗惜便风。
想得家山俱在梦，亦应烦闷略相同。
晓过函谷关
李涉（唐代）

因韩为赵两游秦，十月冰霜渡孟津。

纵使鸡鸣遇关吏，不知余也是何人。
南乡子（寄和潘教授元宾喜晴）
王之道（宋代）

天际彩虹垂。风起痴云快一吹。原隰BC70BC70，春水更弥弥。布谷期从野鸟知。

初霁卷帘时。巷陌泥融燕子飞。午醉醒来，红日欲平西。一碗新茶乳面肥。
赠医僧鉴清二绝
苏辙（宋代）

肘后医方老更精，须眉白尽气弥清。
只应救病能无病，岂是平弥学养弥。
门人久作开堂老，庭桧看成合抱围。
他日浴堂归洗背，回头还解放光辉。
赋小瀛洲 其二
贝琼（元代）

仙人长伯白银宫，不似淮王礼八公。日月自周三岛外，山川尽缩一壶中。

亦麟紫凤池台胜，姹女河车服食同。清夜步虚相和处，琪花如雪又春风。
定风波（七夕莫莫堂席上呈陈虚中）
谢薖（宋代）

牛女心期与目成。弥弥脉脉得盈盈。今夕银河凭鹊度。相遇。玉钩新吐照云屏。

行旆雍容留宴语。将暮。方携珠袖到山亭。寂寞江天正云雾。回顾。不应中有少微星。
天柱峰
郭柏苍（清代）

红红绿绿九曲树，苍苍茫茫半江云。携书来向天边读，不许人间一字闻。
午门朝见
文徵明（明代）

祥光浮动紫烟收，禁漏初传午夜筹。乍见扶桑明晓仗，却瞻阊阖觐宸旒。

一痕斜月双龙阙，百叠春云五凤楼。潦倒江湖今白发，可能供奉殿东头。
宫词 其二十四
花蕊夫人徐氏（唐代）

内家追逐采莲时，惊起沙鸥两岸飞。兰棹把来齐拍水，并船相斗湿罗衣。
桂隐纪咏四十八首 其二十七 云外亭
张镃（宋代）

芒屦方疑湿，天晴径又乾。由来云在下，木杪是栏干。
破陈
汪遵（唐代）

猎猎朱旗映彩霞，纷纷白刃入陈家。

看看打破东平苑，犹舞庭前玉树花。
雨中看牡丹三首
苏轼（宋代）

雾雨不成点，映空疑有无。
时于花上见，的皪走明珠。
秀色洗红粉，暗香生雪肤。
黄昏更萧瑟，头重欲相扶。
明日雨当止，晨光在松枝。
清寒入花骨，肃肃初自持。
午景发穠丽，一笑当及时。
依然暮还敛，亦自惜幽姿。
幽姿不可惜，后日东风起。
酒醒何所见，金粉抱青子。
千花与百草，共尽无妍鄙。
未忍污泥沙，牛酥煎落蕊。
春色满园
袁宗道（明代）

结伴来寻春，春踪在何许。浓香杂艳容，已满山园里。
句 其三
朱弁（宋代）

万顷玻璃一叶船，冲芦曳藻入苍烟。
姑苏怀古
张浤（清代）

金阊系舫独探奇，虎阜登临落照时。天外有湖归范蠡，山中无客拜要离。

杜鹃红染贞娘墓，杨柳愁深伍相祠。响屟廊中人化土，尚留新月认蛾眉。
送客入延绥
王铎（明代）

秦山东接太行山，山外黄河天际还。
绿树连云看不尽，雁声飞过玉门关。
小园秋兴
杨发（唐代）

谁言帝城里，独作野人居。石磴晴看叠，山苗晚自锄。

相惭五秉粟，尚癖一车书。昔日扬雄宅，还无卿相舆。
登石台山与刘次皋李揆王度周仲卿联句
胡融（宋代）

璇台插中天，乾坤发端倪。
荆榛夹险道，自古谁攀跻。
嘉予二三友，乘兴同杖藜。
行行陟其巅，一榼手自携。
上摩白兔宫，下蹑青云梯。
傲睨群动间，太仓米一稊。
俯瞰万家邑，户牖开蜜脾。
群峦尽东骛，驶若万骥驰。
马奏忽破碎，象岛尤瑰琦。
杜鹃状雄尊，白鲤波连漪。
视城横朱鸟，秀连秋水湄。
崯崯摘星岭，上可扪南箕。
羽人炼丹丘，迄今有遗基。
维西控桐柏，岩壑争献奇。
雁荡直括苍，势自金庭□。
奔雷三十六，赶起龙凤姿。
继北际四明，坞嶴非人窥。
天门何荡荡，香岩独嵬嵬。
帽峰冠朝霞，髻山染夕霏。
眼阔浮世狭，身高众山低。
清游慨俗子，险语惊山魑。
持杯迭献酬，磨石共镌题。
短李才调逸，手力拔象犀。
髯胡诗之豪，鼻息干云霓。
閒雅推王子，皎然霞外期。
刘君一癯仙，胸中无町畦。
周节万夫敌，猛将闻鼓声。
或倦而憩石，或勇而临涯。
或袖手冥搜，或抵掌滑稽。
或倚松盘桓，或望云惨悽。
矫矫出笼鹤，卑卑在樊篱。
静躁各异物，物情无不齐。
来涂逢野妪，问我何所知。
自言石出世，曾梦金仙栖。
献岁买官酒，登山酹地只。
君今契我梦，从此开山蹊。
彼妪尚尔耳，我曹焉已而。
他年五君咏，永勒兹山陲。
偶题六绝 其一
李之仪（宋代）

霜风刮地雁连天，野舍衾寒感旧年。独有多情夜来榨，床头滴滴慰孤眠。
怀张晋卿
邹浩（宋代）

年少东邻新亲家，奋然鳞鬣脱泥沙。传闻昨者数时弊，想见迩来双鬓华。

局上光阴聊斗马，杯中意气莫生蛇。江鲈已过河鲀出，准拟从君烹荻芽。
次韵
叶茵（宋代）

看月过天中，贪幽臭味同。
竹光延野碧，灯影染窗红。
听客谈时务，呼儿诵国风。
还思浮世事，到底是匆匆。
龙井
葛胜仲（宋代）

古甃泓澄浅，涓涓似有源。蒸云骤游宇，吹雨忽翻盆。

泉伏微如蠋，泥蟠肆任蚖。崭然头角见，坐禠叶公魂。
大酺 香江登高
杨玉衔（清代）

正岛帆寒，窗檠短、憔悴天涯羁客。亭皋凋木叶，怕东篱秋瘦，照人无色。

泛绿萸尊，蹴红绳屐，芳草还堪眠藉。迷离西崦路，算斜阳虽好，乱云重幂。

况催近黄昏，霎时风雨，满城沈寂。

中原劳目极。星星火、一望平原赤。况又是、齐乌争幕，辽鹤迷归翅。

低垂空留残翮。那怪高飞雁，烟水阔、远怀沙碛。奈圆月，非今夕。

苍霭环合，山下归途如漆。迟明问谁耐得。
水调歌头·九月望日与客习射西园余偶病不能射
叶梦得（宋代）

霜降碧天静，秋事促西风。寒声隐地初听，中夜入梧桐。起瞰高城回望，寥落关河千里，一醉与君同。叠鼓闹清晓，飞骑引雕弓。
岁将晚，客争笑，问衰翁。平生豪气安在，沈领为谁雄。何似当筵虎士，挥手弦声响处，双雁落遥空。老矣真堪愧，回首望云中。
拟汉相和歌辞 其一 鸡鸣高树巅
姚燮（清代）

鸡鸣高树巅，马鸣深涧底。赫赫诸王帝孙子，玉琐藻翘弃蒿里。

黑发黄耳，烟纨姼姼。文履玼玼，去若流水。朝骑驷马，驷马一何骄。

暮归重楼，珠明羽翠金釭烧。佳人娇娆，姊妹拥貂。

清防醉倚圆月摇，蜚其纤袿垂两髾。与子为千春万夕之乐，奉子以上元容成之药，知其谁为金张卫霍。

梦闻锒铛醒不见，银河昭华夜飞鹊。冻雪杀野田，安得拾藜藿？
永康
文林（明代）

画舸乘风入永康，疏花缘岸一溪长。
山淘麦浪青重叠，云衅鱼溪白渺茫。
王事有程行作吏，胜游无侣梦还乡。
直输渔父芦汀畔，斗酒浑家醉野航。
冶父山居七首 其一
洪恩（明代）

乱石砌成茅屋，编柴夹就疏篱。绳枢筚门昼掩，任教雾锁风吹。
梦游洛中十首
蔡襄（宋代）

名花百种结春芳，天与秾华更与香。
每忆月陂隄下路，便开图画觅姚黄。
寄寿黄字河道长
罗万杰（明代）

成佛生天谁后先，幻人同种幻因缘。羡君九日当初度，迟我二旬作少年。

幸有黄花供晚醉，不妨白发傲时贤。问奇竞索题糕字，笑挈青筇淩紫烟。
某得银杏不食种之庵前见者曰是三十年乃生公
释慧空（宋代）

蟠桃一实三千年，银杏著子三十载。
老僧只作旦暮看，汝莫十十宜少待。
阶前始芽今出屋，便是携篮走僮仆。
伴我东园看菜归，与汝煎茶剥柔玉。
送李学士
司马光（宋代）

征盖霜空迥，飘飘迎塞鸿。虏牙侵海角，汉节下天中。

酒薄阴山雪，裘寒易水风。边声不可听，归思浩无穷。
谢彭大夫惠寒山诗三首
曹勋（宋代）

人生大块内，徒以蚁旋磨。
不有明眼人，何能知己过。
直指识自性，老甑必破堕。
身诗忽兼忘，嘉惠天来大。
卢舍那僧舍留别
李新（宋代）

小沟水縠漾晴晖，上学儿童短褐衣。
犹记飞泉山下路，会成春服舞雩归。
乌夜啼
郁植（清代）

碧梧坠露惊秋早，罗帏辗转愁难晓。乳乌啼断井栏西，闺中一夜青丝老。

只可闺中伴我愁，乌啼切莫向边州。卢龙碛里征人在，多恐闻时也白头。
延平次赵纠曹韵十四首·尊贤堂
陈宓（宋代）

山川秀而明，所居必名贤。
主人虽凡骨，不慕衍客仙。
过半江叔惜阴书屋 其二
陈莱孝（清代）

吾爱吾宗老，风流孰与同。政多循吏绩，交有古人风。

门对湖山好，家传唱和工。问奇来往熟，浑忘寂寥中。
送李兄赴省
方大琮（宋代）

乃翁场屋负高名，里许工夫共讲明。
谢氏弟兄辉玉树，韦侯父讲薄金籯。
世科莫讶争寒畯，少作曾看到老成。
此去亲传衣钵在，想非漫饱志平生。
送隐者归罗浮
李群玉（唐代）

春山杳杳日迟迟，路入云峰白犬随。两卷素书留贳酒，

一柯樵斧坐看棋。蓬莱道士飞霞履，清远仙人寄好诗。

自此尘寰音信断，山川风月永相思。
次韵卢行之知原见赠
葛胜仲（宋代）

元丰诗礼将，勋略传万口。长城国西陲，寄托十年久。

折箠笞黠羌，游魂屡穷走。羊公缓裘带，李广静刁斗。

黑头已青云，日昃笑击缶。阴功与忠谏，二俱宜有后。

绳绳丈夫子，茂宰最称首。不裁犹能裁，应有既尽有。

丘坟三十车，习复不置手。尚友千载人，岂论骨已朽。

芳兰秀深林，嘉芑就菑亩。宜为数旬客，顾作三日妇。

行闻尺一来，内阁延枚叟。
嘉禾道中遇夏侯子阳
李纲（宋代）

京华契阔已再冬，扁舟野岸欣相逢。天寒水远飞霜风，谈笑坐觉回春容。

年踰七十两颊红，真气上溯泥丸宫。剖符南海窥祝融，欲求丹砂访葛洪。

问予执笔侍九重，胡为谪堕溪山中。迂愚久合亲耕农，君恩未报徒忡忡。

飘零孤迹随断蓬，他日相忆看云鸿。
村墅杂咏 其三
文洪（明代）

杨柳津亭北，幽轩瞰碧波。绿铺云叶足，红落雨花多。

载鹤湖中放，看猿涧底过。有时携短策，松下听山歌。
小舟航湖夜归书触目
陆游（宋代）

遥望湖塘炬火迎，才归村舍雨如倾。
畏途回首知安在，催唤儿童暖酒铛。
新秋
顾翰（清代）

尽是萧疏意，云山入望赊。凉蝉惊落叶，孤蝶抱秋花。

寒听山中雨，明飞江上霞。村边吹牧笛，绝胜往年笳。
此君室
方蒙仲（宋代）

人兮吾与游，竹兮吾与俱。
世浊此独清，室小自有余。
药名诗
陈亚（宋代）

地居京界足亲知，倩借寻常无歇时。但看车前牛领上，十家皮没五家皮。
南宾郡斋即事寄杨万州
白居易（唐代）

山上巴子城，山下巴江水。中有穷独人，强名为刺史。

时时窃自哂，刺史岂如是。仓粟喂家人，黄缣裹妻子。

莓苔翳冠带，雾雨霾楼雉。衙鼓暮复朝，郡斋卧还起。

回头望南浦，亦在烟波里。而我复何嗟，夫君犹滞此。
太常引 予年廿许，时自秦州侍下，还太原，
元好问（金朝）

祖道道傍。少年有与红袖泣别者，少焉车马相及，知其为观察之孙振之也。所别即琴姬阿莲，予尝以诗道其事。今二十五年，岁辛巳，振之因过予，语及旧游，恍如隔世，感念今昔，殆无以为怀，因为赋此渚莲寂寞倚秋烟。发幽思、入哀弦。高树记离筵。似昨日、邮亭道边。白头青鬓，旧游新梦，相对两凄然。骄马弄金鞭。也曾是、长安少年。
和虚谷韵简唐月心
牟巘（宋代）

平生自分只虞毗，况是而今一槁枝。江左何人谭太极，洛阳有客赋新诗。

物情于我真疏矣，吾道非公谁与斯。未必梅边柳索笑，微言好与共参之。
街西池馆
李商隐（唐代）

白阁他年别，朱门此夜过。疏帘留月魄，珍簟接烟波。

太守三刀梦，将军一箭歌。国租容客旅，香熟玉山禾。
偈颂一百零三首 其七十
释月涧（宋代）

正觉山中夜气清，瞿昙特地不惺惺。却将旷劫无明种，认作浮云缺处星。
次郭元德二首 其二
俞德邻（宋代）

昔贤多不偶，今我欲如何。浮世欢娱少，衰年感慨多。

吾伊翻蠹简，欸乃听渔歌。自笑平生志，低回竟不磨。
帅相生日二首
王洋（宋代）

整顿乾坤不作难，指间造化自多端。
恩回春色华风暖，气接秋天绝塞寒。
勋爵已增彝鼎重，功名长入画图看。
锡公难老无他验，但觉斯民欲再安。
颂古五十五首
释绍昙（宋代）

赤穷王老卖浑身，贱似黄金贵似尘。
不费分文收买得，一程送与采樵人。
予所岩在黄龙洞西己亥长至庞子始辟
庞嵩（明代）

高山尔名，龙岩尔姓。尔息尔游，静定动定。
题甘露寺中峰
方岳（宋代）

金焦两点自东西，着我於中亦一奇。
菰叶苹花秋共晚，山寒未必白鸥知。
长洲行送黄茂宰之官长洲
张羽（明代）

昔我扬帆向东海，吊古直上姑苏台。洞庭水树净如发，一片吴江天际来。

长洲逶迤覆绿水，金沙荡漾□光起。不见夫差荡桨归，空有芍药似西子。

阊门大道多酒楼，美人如雪楼上头。争唱吴歌送吴酒，玉盘纤手进冰羞，劝人但饮不须愁。

伍员吹箫，去国成名。鸱夷一去，流恨无声。要离已矣，高坟峥嵘。

樵儿踯躅，芳草春生。何如三让人，孤名如水清。亦有挂剑翁，生死见交情。

薄俗轻然诺，乾坤长战争。两贤不可作，令我泪沾缨。

君发金陵腊未残，君到吴门春已还。邑人讼少清且闲，还同谢眺看青山。

开元寺里题诗处，访我旧墨苍苔间。倘过皋桥烦借问，恐有高人梁伯鸾。
岁暮北亭怀子京宛丘二首 其一
宋庠（宋代）

岁晏坐孤壁，心驰千里馀。何言共被乐，方叹专城居。

野阔江海漫，风高天地虚。愿言逐归鸟，无翼将焉如。
寄子堂
舒岳祥（宋代）

知君不寂寞，禅悦只空房。
书卷依经藏，吟声绕寺廊。
早霜狸面白，新酒菊花黄。
共此山家景，西峰隔夕阳。
次韵张部门湖上二首
项安世（宋代）

已作西湖烂漫游，北山兰若更深幽。
骅骝蹀变青林下，舴艋夷犹古渡头。
花满杨坡桃不语，声喧阴壑水争投。
可怜不拱林宗泛，只有新诗许载酬。
齐国公主挽诗
刘攽（宋代）

汤沐侯家贵，山林主第开。天孙乌鹊水，萧史凤凰台。

遇事悲风烛，新阡怆劫灰。清秋降北渚，不奈楚声哀。
大酺（元夕寓京）
陈允平（宋代）

渐入融和，金莲放、人在东风楼阁。天香吹辇路，净无云一点，桂阁霜魄。雪霁梅飘，春柔柳嫩，半卷真珠帘箔。迢迢鸣鞘过，隘车钿辔玉，暗尘轻掠。拥琼管吹龙，朱弦弹凤，柳衢花陌。

鳌山侵碧落。绛绡远，春霭浮鳷鹊。民共乐、金吾禁静，翠跸声闲，遍青门、尽停鱼钥。衩袜寒初觉。方怪失、绣鸳弓窄。误良夜、瑶台约。渐彩霞散，双阙星微烟薄。洞天共谁跨鹤。
雪三首
林逋（宋代）

瓦沟如粉叠楼腰，高会谁能解酒貂。
清夹晓林初落索，冷和春雨转飘萧。
堪怜雀避来闲地，最爱僧冲过短桥。
独有闭关孤隐者，一轩贫病在颜瓢。
挽履中学士二首 其二
毕仲游（宋代）

漫向蓬丘老，都无一遣车。家人新买道，吊客旧通书。

乐事生来少，兼官病后除。苍苍吾欲问，生理竟何如。
送夏八赴南陵
沈辽（宋代）

老夫久客三湘水，归来喜食江南鲚。白云犹识旧山川，青眼多南老兄弟。

当时亲友半不在，中表相存如梦寐。公酉冢上春草生，白眉始与君相际。

高堂老人八十一，不间衰微论末契。

招我卜宅居其旁，自顾麋鹿何由系。春风引我齐山行，穿云踏石构巢橧。

相见常无一樽酒，山中枯淡令人憎。凉风未至正苦热，君忽佩印临南陵。

南陵相去五舍近，马蹄车辙常相仍。安舆綵衣得荣养，况有大舸如飞鹏。

步上南山一延首，江风浩浩云腾腾。
叙旧感怀呈提刑毅父并再和六首
晁补之（宋代）

儿童豪气自堪惊，未入乡人月旦评。
叔向亦闻呼使上，子将一见便知名。
平生兰省追高步，老去秦川共此行。
赖有蒲城桑落酒，高楼条华慰人情。
枕上二首
钱时（宋代）

自心有过有谁知，看此初萌一念时。
一念不分真与妄，十分伶俐十分痴。